“La brujita Amelú” arriba a Burjassot per a iniciar als més xicotets en la lectura comprensiva
2025-07-24

Les activitats gratuïtes d’animació lectora de la Biblioteca Infantil de Burjassot portaran al municipi la segona de les presentacions literàries del mes. En aquesta ocasió, la protagonista serà “La brujita Amelú”, un llibre que arriba de la mà de la seua autora, Mª Amparo Herrero Polo i que es presentarà el dimecres 9 de març a les 18:30 hores en la pròpia Biblioteca Infantil.

Llibre recomanat per a xiquets i xiquetes a partir de sis anys, “La brujita Amelú”, publicat per Onada Edicions, mostra un mètode d’inici a la lectura comprensiva, en el qual es troba una metodologia enfocada no solament a treballar la comprensió lectora perquè aquesta siga eficaç, sinó també a ajudar a mantenir l’atenció sobre la lectura als més xicotets.

Dirigit a xiquets de primer i segon cicle de primària i a aquells amb necessitats educatives especials, el llibre se serveix de quatre divertits contes la protagonista dels quals és la brujita Amelú, una xicoteta xiqueta de huit anys que viu en el bosc.

Mª Amparo Herrero Polo és mestra en pedagogia terapèutica en el col·legi San José HHDC de La Pobla de Vallbona. Escriptora per vocació, té publicats diferents treballs com “Polet y los sentimientos”, “La prueba” o “Entrene la mente y disfrute” i el musical inèdit “Soñar despierto”. Ha sigut guardonada amb el I Premi Comtessa Maria de Lluna per la seua trajectòria com a escriptora teatral.